Morgentrafikken blev syd for Aalborg ramt af kødannelse, fordi flere biler kørte sammen på motorvejen.

Det krævede lidt ekstra tålmodighed for nogle bilister, da de torsdag morgen skulle igennem morgentrafikken. Klokken 07.46 modtog Nordjylland Politi en melding om et harmonikasammenstød i nordgående retning på Motorvej E45 syd for Aalborg, og det skabte lange køer for de nordjyske trafikanter. Uheldet skete tæt på afkørsel 29 ved Svenstrup, oplyser vagtchefen ved Nordjyllands Politi, Bruno Brix. Her kørte bilerne en tand for tæt på hinanden, og da der skete en opbremsning længere fremme, stødte fire biler sammen på strækningen. Ingen personer skulle dog være kommet alvorligt til skade. Oprydningskøretøjer blev straks tilkaldt, og kort før klokken 9 skulle vejen igen være helt åben for trafik, oplyser vagtchefen.